DOD วิ่งแรง 13% ลุ้นผลงานไตรมาส 2 โตแกร่ง รับยอดขาย “เจลแอลกอฮอล์” พุ่ง
DOD วิ่งแรง 13% ลุ้นผลงานไตรมาส 2 โตแกร่ง รับยอดขาย “เจลแอลกอฮอล์” พุ่ง
20 ก.ค. 2563

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ณ เวลา 15.10 น. อยู่ที่ระดับ 9.25 บาท บวก 1.05 บาท หรือ 12.80% สูงสุดที่ระดับ 9.35 บาท ต่ำสุดที่ระดับ 8.20 บาท ด้วยมูลค่าการซื้อขาย 130.47 ล้านบาท

ด้านนายธนิน ศรีเศรษฐี ประธานเจ้าหน้าที่บริหาร DOD เปิดเผยวิสัยทัศน์และแนวทางการขับเคลื่อนองค์กรหลังจากเข้ารับตำแหน่งเมื่อต้น พ.ค.ว่า มีความมุ่งหวังต้องการยกระดับบริษัทให้เป็นแบรนด์ผู้ผลิตระดับสากล (International Manufacturing Brand) ทั้งผลิตภัณฑ์อาหารเสริมสุขภาพและผลิตภัณฑ์ความงาม เพื่อให้บริษัทเป็นแบรนด์ผู้ผลิตที่รู้จักในวงกว้างและเป็นที่ยอมรับของกลุ่มผู้บริโภคโดยบริษัทยังคงมุ่งเน้นขยายฐานเพื่อให้บริการลูกค้าอย่างต่อเนื่อง
ทั้งนี้ บริษัทวางกลยุทธ์ผนึกกำลัง (Synergy) ภายใต้แนวทาง 1+1=3 โดยจะผลักดันให้องค์กรสามารถเติบโตได้อย่างมั่นคงและยั่งยืน ซึ่งขั้นตอนแรกต้องปรับโครงสร้างภายในองค์กรเพื่อเกิดการ Synergy ร่วมกันของกลุ่มบริษัท ประกอบด้วยธุรกิจผลิตภัณฑ์อาหารเสริมสุขภาพภายใต้ดูแลของ DOD และบริษัท พีซีซีเอ แล็บบอราเทอรี่ จำกัด (PCCA) ซึ่งเป็นบริษัทลูกที่ประกอบธุรกิจความงามและเครื่องสำอาง
โดยลักษณะการ Synergy จะเป็นรูปแบบการนำเสนอผลิตภัณฑ์ใหม่ให้กับฐานลูกค้าทั้ง 2 กลุ่ม คือ กลุ่มดูแลสุขภาพและกลุ่มความงาม ทำให้ช่วยเพิ่มทางเลือกให้กับลูกค้ารับรู้ข้อมูลของผลิตภัณฑ์ที่อยู่ภายใต้การบริหารจัดการของ DOD ทั้งหมด หลังจากนั้นจะต่อยอดนำไปสู่ยอดขายที่เพิ่มขึ้นในอนาคต
สำหรับแนวโน้มยอดขายผลิตภัณฑ์อาหารเสริมสุขภาพในครึ่งปีหลังมีโอกาสเติบโตได้ตามความต้องการของผู้บริโภคในประเทศที่ปรับเปลี่ยนการใช้ชีวิตในยุค “New Normal” หันมาดูแลสุขภาพกันมากขึ้นหลังจากเกิดการแพร่ระบาดเชื้อโควิด-19 ล่าสุดบริษัทเตรียมออกผลิตภัณฑ์ใหม่เป็นประเภทโพรไบโอติกส์ (Probiotics) เป็นจุลินทรีย์ขนาดเล็ก ซึ่งจัดเป็นกลุ่มจุลินทรีย์ชนิดดีช่วยปรับสมดุลในลำไส้ พบว่าในตลาดมีความต้องการเป็นอย่างมาก
ขณะที่คำสั่งซื้อเจลแอลกอฮอล์จาก PCCA ก็ยังมีเข้ามาต่อเนื่อง แม้ว่าระยะสั้นจะพบว่าสินค้าเกิดภาวะล้นตลาด แต่แนวโน้มระยะยาวบริษัทเชื่อว่ายังเป็นสินค้าที่จำเป็นและมีความต้องการอยู่ในระดับหนึ่ง สำหรับครึ่งปีหลังจะมีการปรับกระบวนการผลิตให้มีประสิทธิภาพเพื่อรักษาความสามารถในการแข่งขันในระยะยาว
นายธนิน กล่าวอีกว่า บริษัท อัลทิมา ไลฟ์ จำกัด ซึ่งประกอบธุรกิจขายตรง ภายใต้ผลิตภัณฑ์เสริมอาหารที่เน้นสารสกัดจากธรรมชาติทั้งหมดว่าแม้ในช่วงที่ผ่านมาจะได้รับผลกระทบจากการแพร่ระบาดเชื้อโควิด-19 บ้าง แต่หากสถานการณ์ผ่อนคลายเศรษฐกิจกลับมาฟื้นตัวได้ดี น่าจะเห็นการกลับมาเติบโตของยอดขายอีกครั้ง
“การปรับโครงสร้างในองค์กรครั้งนี้ จะเห็นสิ่งที่จะเกิดขึ้น คือ หนึ่งบวกหนึ่งต้องเท่ากับสาม เป็นการนำธุรกิจหลัก DOD เข้ามาผสมผสานกับ PCCA เพื่อให้เกิด Synergy กันทางธุรกิจ แนวคิดและแนวทางปฏิบัติของทุกคนในองค์กรต้องไปในทิศทางเดียวกัน รวมทั้งปรับแนวทางการบริหารจัดการข้อมูลเพื่อให้ฝ่ายบริหารตัดสินใจได้อย่างรวดเร็วและทันกับสถานการณ์แต่ละช่วงเวลาที่เปลี่ยนแปลงไป
อีกทั้งช่วยกันต่อยอดพัฒนาผลิตภัณฑ์ใหม่ตอบโจทย์ความต้องการของกลุ่มลูกค้าเดิมและกลุ่มลูกค้าใหม่เพื่อให้เกิดความหลากหลายเพิ่มทางเลือกให้กับลูกค้า และบริหารจัดการต้นทุนการผลิต ควบคุมค่าใช้จ่ายในการดำเนินงานอย่างเข้มงวด เพื่อให้กิจการมีการเติบโตอย่างมั่นคงและยั่งยืน” นายธนิน กล่าว